《拟上张丞相》
宋代·黄公度

五闰干戈极，炎晖历数新。
析圭绵六服，卜鼎迈千春。
哀痛朝奸稔，夤缘国步屯。
近畿横彗孛，严禁失钩陈。
魏绛谋和敌，包胥日哭秦。
翠华旋北狩，清跸且南巡。
雾塞纷铜马，祥开表玉麟。
官军推大弟，耆老赴仁人。
唐祚兴灵武，昭王问水滨。
悲缠刁斗急，警报羽书频。
关辅腾骄子，朝廷倚大臣。
梦符岩肖说，天祐岳生申。
濯濯襟灵迈，温温德业纯。
家声真不坠，庙略信如神。
行洁圭无玷，心坚竹有筠。
苍生出涂炭，黄屋待经纶。
苏峻称兵日，姬公复辟辰。
祚危旒在缀，主辱涕盈巾。
诸将趋行殿，孤军入帝闉。
乾坤收逆气，淮海霁妖尘。
尊俎辞枢极，旌旄下蜀岷。
霜棱函谷外，春色锦江濒。
流马通飞漕，推锋截要津。
荣亲万钟禄，许国百年身。
盛烈刊彝鼎，丹忠薄昊旻。
流言初抵隙，积毁竟排真。
感激回天眷，须臾秉国钧。
精神千载会，霖雨八方均。
晓几趋环佩，朝班领缙绅。
荆蛮淹月定，胡骑暮年驯。
奉诏移瓯越，承恩拜紫宸。
地遥分虎节，日暖想龙鳞。
颍上归黄霸，河间借寇恂。
台衡期必复，风俗再还淳。
叹惜寒门士，叨陪上国宾。
雕虫惭小技，连蹇分长贫。
短剑秋仍抚，残灯夜更亲。
曳裾胡不可，投璧惧无因。
海运鹏孤翥，泥蟠蠖未伸。
济时公努力，宇宙久荆榛。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。